Trosztmér Klára: Feladatötletek takarékossági vetélkedőhöz

Források:

A Tanító c. folyóirat internet, saját ötletek

Ajánlom még a Tanítás-Tanulás c. folyóirat 2004. és 2005. októberi számából Baranyainé Milicz Angéla munkáját és Bodnár Gézáné: Malacperselyben nincs kamat c. füzetét ( Manó Könyvek Kiadó Kft., Szemfüles sorozat 2010)

Már évek óta tartok takarékossági vetélkedőt az alsósoknak 2 csoportban: külön a 2. osztályosoknak és a 3-4. osztályosoknak. 4 fős csapatokat szerveznek az osztályok, a témához illő nevet választva. A csapatok számát a helyszín mérete és a kiosztható jutalom mennyisége szabja meg. (Mindenki kap valamit!) A jutalmat a helyi bankfiókóktól, biztosítóktól kérjük és kapjuk.

Érdemes helyi sajátosságokkal kiegészíteni a feladatokat!

Az őszi Szitakötő írásaival és szerkesztőség által küldött segédanyaggal kiegészítve remek projektet, témahetet lehet kerekíteni a témából!

Előzetes felkészülés: a faliújságon elhelyezett írások, a forgalomban lévő érmék és bankjegyek, szólások és közmondások a témáról

Faliújság: Rövid életrajz és fotó Fáy Andrásról, Rövid ismertető a takarékossági világnapról, Petőfi Sándor Takarékosság c. verse, méhecskék képe és a felhívás a versenyre

1. Igaz- hamis állítások (a kérdések szóban, a válaszok megbeszélés után piros és zöld kartontáblácskákkal adott jelre)  
   Az 500 forintoson Petőfi Sándor képe van.

A bankkártyával sok üzletben fizethetünk.

Az Erste (vagy a szponzor neve) egy bank.

Csak 1, 2, 5, 10, 20 és 100 forintos érme van forgalomban.

Régen a királyok aranypénzt verettek.

Magyarország pénzneme a forint és a fillér.

A bankban tartott pénzre a bank kamatot fizet.

( H, I, I, H, I, H, I)

1. Kakukktojás (magyarázattal)

|  |  |  |  |
| --- | --- | --- | --- |
| fösvény  fukar  zsugori  pazarló  kapzsi | Mátyás király  Kossuth Lajos  Széchenyi István  II. Rákóczi Ferenc  Szent István | erszény  forint  buksza  bugyelláris  pénztárca | tallér  drachma  pikula  krajcár  garas |

(pazarló, Kossuth nem szerepel egy bankjegyen sem, forint, a pikula hangszer)

1. Ismeretek (a faliújságon olvasottakról; a kérdések szóban, a válaszok írásban)

Mióta ünnepeljük a takarékossági világnapot? (1924. október 27. óta)

Melyik városban határoztak róla? (Milánóban)

Melyik évben nyílt meg a Pesti Hazai Első Takarékpénztár Egyesület? (1840-ben)

Ki javasolta az alapítását? (Fáy András)

Mi volt a foglalkozása? (író, mesemondó)

Ki a szerencse istenasszonya? (Fortuna)

Az melyik napja a takarékossági világnap? (október utolsó munkanapja)

Melyik állat a takarékosság, a szorgalom jelképe? (hangya, méh)

Ki a költője, mi a címe az idézett versnek? (Petőfi: Takarékosság)

1. Szituációs játékok (a csapatok egyet húznak, rövid felkészülés után eljátsszák)

|  |  |
| --- | --- |
| Nagyon szeretnél egy biciklit. Szüleiddel beszélgetsz arról, hogyan teljesülhetne a vágyad. | Apukád jutalmat kap. Megbeszéli a család, mire költsétek a pénzt. |
| Osztálytársaiddal arról beszélgettek, az iskolában hogyan lehet spórolni az energiával. | Testvéreiddel megbeszélitek, mire költitek a havi zsebpénzeteket. |
| Ötödik óra után észreveszed, hogy nincs meg a melegítőd. | Társad a zsebpénzét mindig édességre költi. Te ezt nem helyesled. |
| A barátoddal azt látod, hogy egyik társatok egy harapás után eldobja a szalámis kenyerét. | A család a játékbolt kirakatát nézegeti. Kistestvéred egy autóért sír, de most nincs rá pénzetek. |

1. A témához illő összevágott képek összerakása, megnevezése (a leggyorsabb csapat kapja a legtöbb pontot)
2. Totó

Mi a takarékosabb?

1 folyóvíznél mosogatni 2 pohárból fogat mosni X egy kád vízben fürdeni

Mire használható fel az a víz, amiben a gyümölcsöt mostuk?

1 viráglocsolásra 2 levesfőzésre X ivásra

Melyik újrahasznosítható hulladék?

1 műanyag 2 gyógyszer Xpapír

Miben cipekedjünk vásárláskor?

1 vesszőből font kosárban 2 műanyag zacskóban X papírzacskóban

Melyik energiával lehet fűteni a legtakarékosabban?

1szén 2 gáz X napenergia

Melyik a legenergiatakarékosabb világítási mód?

1 felkapcsolt villany mellett tévét nézni 2 energiatakarékos izzót használni X csillár és olvasólámpa együttes használata

1. Példák keresése a pazarlásra az iskolai életből (az Amerikából jöttünk játékkal)
2. Melyik élőlények szerepelnek fémpénzeinken?
3. Sorolj fel legalább 3 olyan kiadást, amire mindenképpen költeni kell a családban!
4. Bankjegyeink

fénymásolt bankjegyek két oldalát össze kell párosítani (a címletet mutató számot takarjuk le másolás előtt)

1. A témához illő közmondások, szólások magyarázata ( a csapatok egymásnak húznak)
2. A témához illő közmondások, szólások összeállítása szavakból, szótagokból vagy betűkből
3. Külföldi fizetőeszközök felsorolása
4. Takarékossági formák megnevezése (a gyerekek egy része meglepően tájékozott)

pl. malacpersely, bankbetét, értékpapírok, állampapír, életbiztosítás, nyugdíj-előtakarékosság stb.

1. Megfejtendő üzenet titkosírással
2. Bizonyos logika szerinti felsorolás folytatása, kiegészítése

pl. a bankjegyeken látható férfiak neve